ต่างชาติเพิ่มเป้ากำไรบจ.
‘ยูโอบี’เชื่อหนุนหุ้นไทยขึ้นต่อ ไทยพาณิชย์ทำกำไรเป็นระยะ
9 พ.ค. 2555

‘ยูโอบี’เชื่อหนุนหุ้นไทยขึ้นต่อ ไทยพาณิชย์ทำกำไรเป็นระยะ
“ยูโอบี” มองหุ้นขาขึ้น 1,300 จุดปีนี้ ต่างชาติเพิ่มเป้ากำไรบริษัทหนุน “ไทยพาณิชย์” ทยอย ขายทำกำไร หนี้ยุโรปฉุดผันผวน
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บริษัทยังคงเป้าหมายดัชนีหุ้นไทยปีนี้ไว้ที่ 1,300 จุด โดยมีปัจจัยบวกที่สำคัญ คือ การที่สถาบันการเงินต่างประเทศมีการปรับเพิ่มอัตราการเติบโตของบริษัทจดทะเบียนในประเทศไทยขึ้น ซึ่งจะผลักดันให้ตลาดหุ้นไทยปรับตัวขึ้นต่อได้ จึงยังน่าสนใจลงทุนในปีนี้
“ดัชนีแถว 1,250 จุด มีโอกาสปรับฐานไม่มาก เพราะยังมีนักลงทุนที่พลาดโอกาสในช่วงต้นปีนี้อาจรอจังหวะกลับเข้ามาลงทุน ส่วนกองทุนรวมหุ้นระยะยาว (LTF) แม้มีแรงขายมากตั้งแต่ต้นปี แต่ต่างชาติยังซื้อจึงดันหุ้นไทยขึ้นต่อเนื่อง” นายวนา กล่าว
ทั้งนี้ ในส่วนของกลุ่มยูโอบี (สิงคโปร์) ยังคงเพิ่มน้ำหนักการลงทุนในตลาดหุ้นไทย ตลาดเกิดใหม่ โดยเฉพาะเอเชียและให้เลี่ยงยุโรป
สำหรับแนวโน้มราคาทองคำใน 1-2 ปีข้างหน้ายังเป็นขาขึ้น โดยมองราคาเป้าหมายปีนี้ที่ 2,000 เหรียญสหรัฐต่อออนซ์ แม้ปัจจุบันราคาทองอาจปรับตัวลงมามาก แต่โอกาสในขาลงมีน้อยมาก เนื่องจากแนวโน้มค่าเงินเหรียญสหรัฐที่อ่อนค่าลงในระยะยาวจากปัญหาเศรษฐกิจ จะทำให้เงินที่ลงทุนอยู่ในสินทรัพย์สกุลเหรียญสหรัฐทยอยลดการถือครองลง ขณะเดียวกันเงินใหม่ของกลุ่มประเทศตลาดเกิดใหม่ก็จะลงทุนในเงินเหรียญสหรัฐน้อยลงเช่นกัน 
“ปัจจุบันอัตราผลตอบแทนสุทธิจากการฝากเงินของนักลงทุนทั่วโลกยังติดลบ ขณะที่กลุ่มประเทศพัฒนาแล้วยังคงมาตรการดอกเบี้ยต่ำไปอีก 1-2 ปี ทำให้ทองคำยังน่าสนใจ จึงควรมีการลงทุนในทองคำประมาณ 5-10% หรือไม่เกิน 15%” นายวนา กล่าว
นางโชติกา สวนานนท์ กรรมการผู้อำนวยการ บลจ.ไทยพาณิชย์ เปิดเผยว่า ตลาดหุ้นในปีนี้ยังเป็นขาขึ้น แต่อาจผันผวนสูงในช่วงที่หนี้ยุโรปเข้ามากระทบ กองทุนจึงยังทยอยขายทำกำไรเป็นช่วงและถือเงินสดสูงขึ้นในช่วงที่ผันผวน
นอกจากนี้ บริษัทเตรียมจ่ายเงินปันผลให้ผู้ถือหน่วยกองทุนเปิดไทยพาณิชย์หุ้นทุนปันผล (SCBDV) สำหรับผลดำเนินงานวันที่ 1 พ.ค. 2554-27 พ.ค. 2555 เพิ่มอีก 0.62 บาท ในวันที่ 11 พ.ค.นี้ คิดเป็นผลตอบแทนประมาณ 4.79% เมื่อเทียบกับมูลค่าหน่วยลงทุน วันที่ 27 พ.ค.อยู่ที่ 12.9305 บาทต่อหน่วย จากงวดระหว่างกาลเมื่อวันที่ 2 มี.ค. 2555 จ่ายไปแล้วหน่วยละ 0.62 บาท